Mezdad deg wawal-is:  tamurt ma tettečč arraw-is, yessi-s d aɛsaṛ itentɛesseṛ1, ayen yebɣa umyaru ad aɣ-t-id-yessiweḍ seg tefyirt-a d akken tamɛict tewɛer akk ɣef yemdanen, maca tameṭṭut akter, imi argaz yesɛedday awal-is, yettak-d ṛṛay-is, wamag tameṭṭut ur tezmir ad d-tini kra, tamɛict-agi i tedder yeǧǧa-tt ad tnadi ɣef ubeddel i liḥala-is, acku dayen teɛya deg yir tudert. Ay-agi d ayen d-yellan d amaynut deg wungal-agi, ibeggen-aɣ-t-id umyaru s Ṭawes d txeddamin n lluzin, yeffɣen, yeɣran, d tixeddamin, ttaɛraḍent ad gent azal i yiman-nsent, maca ur iwiḍent ara ɣer lebɣi-nsent, imi tamuɣli n tmetti ɣer-sent ur tbeddel ara.